SYNEX บวกสวนตลาด Q4 กำไรโต ยอดขายสมาร์ทโฟน HUAWEI แรง!
SYNEX บวกสวนตลาด โบรกฯมอง Q4/58 กลับมาโต ยอดขายสมาร์ทโฟน HUAWEI ได้รับการตอบรับดี คงคำแนะนำ “ซื้อ” ราคาเป้าหมาย 6.70 บ. ปันผลยังสูงถึง 4.6%
30 พ.ย. 2558

ผู้สื่อข่าวรายงานว่าราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ปิดตลาดรอบเช้า (30 พ.ย.) อยู่ที่ 4.98 บาท บวก 0.12 บาท หรือ 2.47% สูงสุดที่ 5.10 บาท ต่ำสุดที่ 4.84 บาท มูลค่าซื้อขายที่ 10.45 ล้านบาท ขณะที่ดัชนีตลาดหุ้นไทย (SET) โดยรวมลบ 0.11%
 
 
บล.บัวหลวง ระบุในบทวิเคราะห์ (30 พ.ย.) คาดผลประกอบการในไตรมาส 4 ปี 2558 จะสามารถเติบโตได้ดีทั้งจากไตรมาสเดียวกันในปีก่อน และไตรมาสก่อน โดยได้ปัจจัยหนุนจากอัตรากำไรขั้นต้นที่มีแนวโน้มปรับตัวสูงขึ้น เนื่องจาก Product Mixed ที่เน้นกลุ่มลูกค้าองค์กรมากกว่าปีที่แล้ว และค่าใช้จ่ายด้าน SG&amp;A มีแนวโน้มลดลงจากไตรมาส 3 ปี 2558 เนื่องจากบางส่วนที่จ่ายในไตรมาส 3 ปี 2558 เป็นค่าใช้จ่ายในการปรับปรุงอุปกรณ์ที่เป็นค่าใช้จ่ายครั้งเดียว (one-off)
ประกอบกับ “หัวเว่ย” เปิดเผยยอดขาย Smart phone ในยุโรป และ แอฟริกา ผลตอบรับดีเยี่ยม และยอดขายสมาร์ทโฟน หัวเว่ย ในไตรมาส 3 ปี 2558 เพิ่มขึ้น 63% เป็น 27.4 ล้านเครื่อง ซึ่ง SYNEX เป็นตัวแทนขาย HUAWEI รายใหญ่ในไทย คาดผลตอบรับสมาร์ทโฟนรุ่นใหม่ของหัวเว่ยที่ดีมากในต่างประเทศ จะช่วยสร้างความมั่นใจให้ผู้บริโภค และหนุนยอดขายในประเทศ ให้มีแนวโน้มดีขึ้นตามตลาดโลก
ประมาณการกำไรสุทธิปี 2558-2559 ที่ 346 และ 371 ล้านบาท ขณะที่กำไรสุทธิ 9 เดือนแรกของปี 2558 คิดเป็น 75% ของประมาณการกำไรทั้งปี อย่างไรก็จาม มีแนวโน้มปรับประมาณการกำไรหลังประชุมกับผู้บริหาร เพื่อสะท้อนยอดขายที่เติบโตสูงกว่าคาด และเพื่อสะท้อนภาพ SG&amp;A ที่บริษัทอาจต้องใช้เพิ่มขึ้น
คงคำแนะนำ “ซื้อ” ราคาเป้าหมาย 6.70 บาท และอัตราผลตอบแทนจากเงินปันผลยังสูงถึง 4.6%
 
อนึ่ง SYNEX รายงานกำไรสุทธิไตรมาส 3 ปี 2558 ที่ 94 ล้านบาท (เพิ่มขึ้น 52% จากไตรมาสเดียวกันในปีก่อน และ 8% จากไตรมาสก่อน) มากกว่าตลาดคาดราว 6% (แต่ต่ำกว่าฝ่ายวิจัยคาดเล็กน้อย คาด 105 ล้านบาท) หากไม่นับรวมกำไรจากอัตราแลกเปลี่ยนราว 26 ล้านบาท กำไรหลักจะอยู่ที่ 67 ล้านบาท (เพิ่มขึ้น 21% จากไตรมาสเดียวกันในปีก่อน แต่ลดลง 12% จากไตรมาสก่อน)